
			Kriminalkommisær Johan Axberg, 39 år gammel, leder for etterforskningsgruppen.

			Carolina Lind, 38 år gammel. Johans store kjærlighet siden videregående, om enn av og på. Har nettopp fått en sønn, Alfred, som hun hevder er Johans. Vil gjenforenes etter et seks måneders opphold i Stockholm, der hun møtte en annen mann som hun under graviditeten hevdet var far til barnet.

			Lotta Lundblad, 45 år gammel. Skilt tenåringsmor som Johan innledet et forhold til da Carolina forlot ham. Har to gutter, som Johan hjalp henne å vinne kampen om foreldreansvaret for.

			Erik Jensen, 39 år gammel. Johans eneste nære venn. Overlege på sykehuset, gift med Sara. Sammen har de to jenter på 5 og 7 år, Sanna og Erika. Sara jobber deltid i en klesbutikk og har nettopp utgitt sin første roman.

			Kriminalkommissær Dan Sankari, 64 år gammel. Eldst og minst ambisiøs i etterforskningsgruppen. Finlandssvenske som allerede har pensjonert seg mentalt. Spiser tre eplemunker daglig og har antatt en lignende kroppsform med årene.

			Kriminalinspektør Pablo Carlén, 37 år gammel. Ble adoptert fra Colombia til Sundsvall som fireåring. En moralens vokter og karrieremenneske som gjerne etterforsker rasistiske lovbrudd.

			Kriminalinspektør Sofia Waltin, 37 år gammel. Feminist og samboer med snekkeren Björn. Har vært forelsket i Johan og tror iblant at hun fortsatt er det. Kjekler konstant med Pablo Carlén, og begge ønsker å overta Sankaris stilling.

			Kriminalinspektør Sven Hamrin, 49 år gammel. Det fysiske ankeret i teamet med sine 112 kilo. Spilleavhengig, gift med Anja og har to tenåringsdøtre.

			Kriminalinspektør Jens Åkerman, 28 år gammel. Fysisk puslete, data- og teknologinerd. Den eneste i gruppen som betrakter begrepet «skrivebordspurk» som noe positivt. Hemmelig betatt av Sofia.

			Farmor Rosine, 86 år gammel. Johans farmor på Frösön, som han vokste opp med fra han var tolv år, da han ble foreldreløs.

			Senhøsten 2011 hadde vært uvanlig mild i Skandinavia. I begynnelsen av desember var gjennomsnittstemperaturen i Østersjøen 9,7 grader, den høyeste siden målingene begynte i 1873. Samtidig hadde den tidlige vinteren i Sibir vært uvanlig streng. En iskald luftmasse hadde bygget seg opp i noen uker, og i skumringen 12. desember begynte den å strømme sørvestover over Finland. Da denne vinden kom inn over Gloppet utenfor Korsnäs, mellom høytrykket og lavtrykket som presset mot hverandre på 62. breddegrad, økte vindstyrken kraftig. Lokalt var det vindkast på 40 meter i sekundet, og fra luften som ble varmet opp og fuktet av Bottenhavet, kom det såkalt sjøsnø i retning Norrlandskysten ved Sundsvall.

			Den nordatlantiske oscillasjonen hadde slått til igjen.

			Alt lå til rette for at dette ville bli den verste snøstormen i manns minne.

			13. desember 2011

			Det dunker i hodet. Veggene kryper nærmere, og jeg har vanskelig for å puste. Instinktivt går jeg bort til vinduet. Trekker pusten dypt og ser ut i natten. Store snøfnugg legger seg bedagelig til rette på det myke snøteppet. Gjennom det hvite sløret ser jeg granskogen som en vegg av svartere mørke ti meter unna. Ingen av de hundretalls lampene som lyser opp snødekket nærmest murveggen, når frem dit.

			Skogen er den mørke sannheten som hele tiden omgir oss mennesker, bortenfor bevegelsen og lyset som vi tror er virkeligheten. Som en klangbunn vi alle stammer fra.

			Jeg smiler raskt og innser at det er en tanke som folk ville finne merkelig hvis jeg uttalte den. Det kommer jeg ikke til å gjøre. Jeg vet at jeg ofte har underlige tanker, og jeg har lært meg å holde dem for meg selv.

			Jeg ser på klokken. Tolv minutter over tre. Alle sover, men jeg er lys våken. Det er en fin følelse, som om jeg er en utvalgt observatør av verden. Som en Lucia som kommer med lys hver dag hele året. Enda en merkelig tanke, og hodepinen blir verre.

			For å tvinge oppmerksomheten bort fra den dunkende smerten fester jeg blikket på et snøfnugg. I det øyeblikket det trer frem fra den gråhvite massen som fødte det, stirrer jeg på det helt til det smelter inn i snøen. Hele reisen tar mindre enn tre sekunder.

			Slik er også livet vårt, tenker jeg. En forsvinnende kort reise sammen med et utall andre sjeler som ligner hverandre til forveksling. Og vi er alle på vei mot det samme målet uten å kunne gjøre noe med det.

			Neste snøflak. Samme reise.

			Idet jeg skal velge det tredje snøflaket for å opphøye det med blikket fra det meningsløse og ubevisste, skjer det noe merkelig. Hele draperiet av hvite snøflak duver, som av et plutselig vindkast. Jeg mister det utvalgte snøflaket, og det er borte for alltid. Snøen laver ned like fredelig som før, som om ingenting har skjedd. Det var som om noen rykket i en gardin, som en hilsen til meg fra noen der oppe.

			Selv om jeg ikke tror på en høyere makt, føler jeg at den uventede bevegelsen er et budskap: Du skal passe deg for å betrakte skaperverket for nøye. Som om jeg har kommet på sporet av noe jeg ikke har noe med.

			Erkjennelsen gjør meg urolig. Jeg legger hånden rundt foldekniven i bukselommen og teller til tre. Det hjelper ikke. Hjertet slår hardt, og det føles som om noen sitter på innsiden av skallen og banker med en hammer.

			Jeg tenker på det som skjedde. Alle disse problemene. Sinnet og angsten strømmer gjennom blodet som to hunder som løper om kapp i et stadig økende tempo.

			Jeg vet at han ligger på naborommet. Ser det ekle, svette og pløsete ansiktet hans og uroen i de blå øynene. Jeg føler at jeg holder på å miste kontrollen.

			Jeg slipper grepet om kniven og borer neglene inn i håndflatene så hardt jeg kan. Det flimrer for øynene, og hodet eksploderer. Det er ingen sted å flykte.

			Nå gjør jeg det.

			Jeg må bli fri.

			Jeg går ut av rommet.

			Alle sover, bare jeg er våken.

			Göran Huldt fikk ikke sove. Kanskje sovetabletten han nettopp hadde fått av nattpleiersken var for svak? Men hun hadde sagt at det kunne ta en halvtime før den virket, så han ville ikke dumme seg ut ved å ringe og spørre nå.

			Han trakk det grønn- og hvitstripete teppet opp til halsen og prøvde å slappe av. Det gikk ikke. Sengen var hard og smal, og så snart han rørte på seg, raslet det i plast­underlaget som omsluttet madrassen. Pyjamasen hans var gjennomvåt av svette, og det sved og gnagde i blodåren der nattpleiersken hadde stukket inn en nål som ga ham væske fra posen på stativet ved siden av ham. Litt av en måte å feire lucianatten på, tenkte han. Men etter prøvelsene på legevakten var han glad for at han endelig var blitt innlagt på sykehus.

			Han hostet og kikket på Rolex-kopien sin. Kvart over tre. Altså hadde han ligget i mer enn fire timer på legevakten, blant skrikende og stinkende pasienter. Det var noe av det verste han noen gang hadde opplevd. Og han hadde definitivt lagt merke til hvordan flere i personalet hadde gitt ham blikk som sa: Nå får du jammen kjenne litt på hvordan det er å være pasient. Selv en politiker kan bli syk! Sånn er det når dere kutter i helsebudsjettet!

			Ingen hadde selvfølgelig sagt noe, men han hadde hørt hviskingen og følt stemningen. Det var han god på. Det var en av grunnene til at han hadde nådd så langt i politikken.

			Ja, ja, tenkte han og lukket øynene. Nå ligger jeg i hvert fall her på enerom, selv om de i utgangspunktet sa at det ikke fantes noen. Kanskje de endelig skjønte hvem jeg er og tok til fornuft. Med tanke på hvor hardt jeg har jobbet for å få helsevesenet i dette fylket til å fungere, fortjener jeg litt spesialbehandling.

			Han tørket svetten av pannen med baksiden av hånden og kjente at han frøs. Det måtte være et tegn på at feberen var på vei ned. Det viktigste var at han kom seg så fort som mulig. Han hadde mye å gjøre de neste dagene. Heldigvis trengte han ikke å bry seg om julestria som alle rundt ham var så stresset over. Han bodde alene og pleide å feire alene, helst i Thailand. I år skulle han imidlertid holde seg hjemme. Med tanke på det som hadde skjedd, var det hell i uhell.

			Legen som hadde lagt ham inn, het Erik Jensen, og hadde raskt konstatert at han hadde dobbeltsidig lungebetennelse.

			«Med intravenøs antibiotika og væske får vi deg snart på beina igjen», lovet dr. Jensen før han skyndte seg videre da personsøkeren i jakkelommen begynte å pipe.

			Han stolte fullt og helt på legen, og det var ikke lungebetennelsen han bekymret seg over. Det var resultatene av blodprøvene han hadde fått i forrige uke. «Det ser ikke så bra ut», hadde vennen hans sagt. «Vi bør stoppe medisiner­ingen til blodprosenten er blitt normal igjen.»

			Det hadde den ikke blitt. De nye prøveresultatene hadde vært like avvikende da han hadde fått se dem i forgårs, i all hemmelighet. Han hadde ennå ikke fått noen nærmere forklaring på hva som var galt: «Blodprosenten er litt ujevn, du har for mange hvite blodlegemer. Men det går seg nok til. Så lenge vi gir det litt tid. Stol på meg, Göran.»

			Han åpnet øynene. Stirret opp i det hvitkalkede taket, der lyset fra nattlampen og lyset fra adventsstaken sammen med refleksjonene fra dryppstativet og metallskinnene på sengen dannet et statisk mønster som var like dystert og intetsigende som resten av rommet. Uroen kvernet videre:

			Var den unormale blodprosenten årsaken til lungebetennelsen? Trolig var det en sammenheng. Han pleide aldri ellers å være syk. Det rare med de dårlige blodverdiene var at han i det siste hadde følt seg bedre enn på lenge.

			«Er det fordi jeg har fått en for høy dose?»

			«Kanskje. Det er for tidlig å si. Stol på meg.»

			Stol på meg. Ord som, hvis de ble sagt mer enn én gang, betydde det motsatte. Det hadde årene som politiker lært ham. En retorisk felle det var lett å gå i, i hvert fall som nybegynner.

			Han satte seg opp og hostet opp en klump slim i spyttebakken på nattbordet. Tenkte at han hadde vært dum som ikke hadde fortalt dr. Jensen om de avvikende blodverdiene og den hemmelige medisinen.

			Han hadde tatt den i seks måneder, og hadde lovet dyrt og hellig å ikke fortelle det til noen. Han hadde til og med skrevet under på en kontrakt der han ga seg selv munnkurv. Så langt hadde han holdt løftet. Men det burde vel ikke gjelde nå som han var syk? I morgen ville dessuten resultatene av prøvene han hadde tatt på legevakten være klare. Da ville det vel bli åpenbart at han ikke bare hadde lungebetennelse?

			Jo mer han tenkte på det, desto mer vanvittig virket tausheten hans. Hvorfor hadde han ikke sagt noe? Innerst inne visste han svaret: Han skammet seg. Hvis det han hadde gjort kom ut i media, ville hans politiske karriere få seg en alvorlig knekk, i verste fall være over.

			Han grøsset og kjente at pyjamasen klistret seg til kroppen. Det var nok best at han snakket med vennen sin igjen. Det var bare et spørsmål om tid før vennen hans fikk vite at han var innlagt på sykehus, og da ville han også innse at de måtte fortelle sannheten. I morgen tidlig, bestemte han seg. Da skal jeg rydde opp i dette her. Alt kommer til å ordne seg til det beste.

			En lett døsighet kom krypende, og han antok at det var sovemedisinen som begynte å virke. Men uroen over hvor syk han egentlig var, hang igjen, og jaget opp vonde tanker fra underbevisstheten, som fikk ham til å vri og vende på seg så sengen knirket.

			Han så henne tydelig for seg. Det hadde snart gått to måneder, men de føltes som to sekunder. Skammen hadde siden fulgt ham som en mørk skygge, umulig å unnslippe.

			Han bet seg i leppen og klarte til sin overraskelse å tvinge bort bildene. Kroppen begynte endelig å hvile, men den dårlige samvittigheten kvernet videre med økende intensitet. Som om søvnigheten gjorde ham for trøtt til å forsvare seg.

			Alle nedskjæringene han hadde besluttet. Menneskene som hadde sett ham rett inn i øynene og sagt at han hadde tatt jobben og livet fra dem. Pasientene som hadde fått feil behandling eller – i verste fall – ingen behandling i det hele tatt. Han pleide å gjøre alt for å unngå å møte disse ofrene, men noen ganger krevde media sitt, og da var det ingen vei utenom. Dessverre var det få som forsto at han hadde et ansvar for helheten som var vanskelig å se for den enkelte.

			Han gjespet og kjente at han pustet langsommere. Han hadde fått seg en tankevekker på legevakten, da han hadde sett hvordan personalet slet, hvordan han og andre pasienter led. Det verste hadde vært den slagrammede gamle mannen, som etter en halvtimes roping om at han måtte på toalettet, reiste seg opp på fyrstikkbeina og begynte å stolpre bortover korridoren med støtte fra dryppstativet. Fem skritt klarte han å gå før han falt og slo hodet slik at han besvimte. Det tok en halvtime før noen tørket opp blodpølen fra gulvet.

			Da søvnigheten førte ham enda noen skritt ned i underbevisstheten, husket han alle truslene han var blitt utsatt for. For første gang tenkte han at han forsto dem.

			Én trussel husket han tydeligere enn noen annen. En kvinnelig pårørende som hadde brast uanmeldt inn på kontoret hans for noen uker siden. Han hadde hatt en dårlig dag, og hun hadde forlatt fylkeshuset mer opprørt enn hun hadde kommet. Han hadde ikke håndtert det profesjonelt. Før hun smelte igjen døren så hardt at det ristet i veggene, hadde hun truet ham. For første gang på mange år var han blitt redd. Det var noe med det svarte i øynene hennes og den manglende logikken i resonnementet, kombinert med en dumdristig besluttsomhet, som skremte ham.

			Nye øser fra søvnens brønn. Kroppen er helt slapp, og han er bare en raskt krympende bevissthet.

			Langt borte hører han en lyd. En kile av lys treffer ham fra høyre. Med en kraftanstrengelse åpner han øynene. Ser skyggen som nærmer seg og kjenner grepet rundt halsen.

			Adrenalinet strømmer gjennom blodet og jager bort tåken. Han åpner øynene. Skyggen er veldig nær.

			Hendene rundt halsen.

			Han får ikke puste.

			Øynene sprenger.

			Han prøver å løfte armene, men de nekter å lystre.

			Hvis kaos er Guds nabo, har jeg vært nærmere frelsen enn noensinne i kveld, tenkte Erik Jensen mens han løp bortover korridoren fra intensivavdeling 9 til legevakten.

			Klokken var ti på fire, og han hadde fått en melding om en nøtteallergiker som var i ferd med å utvikle anafylaktisk sjokk. Han hadde ikke spist eller gått på toalettet siden han gikk på vakt klokken 22, men hans egne behov var for lengst blitt skjøvet til side av det konstante adrenalinkjøret. Riktignok var det ikke noe annet å forvente på lucianatten. I tillegg til den vanlige horden av sørpe fulle terner og stjernegutter, hadde den ene akuttpasienten etter den andre trillet inn: fire hjertestanser (hvorav han hadde klart å gjenopplive tre), to hjerneblødninger, terapiresistente astmaanfall, oppkast, panikkanfall, hypoglykemi, feildiagnostiserte gallesteinsanfall, delirium, forgiftninger, epileptiske anfall samt et halvt dusin hjerteinfarkt. I tillegg hadde han måttet megle mellom to sykepleiere som nektet å samarbeide, samtidig som han opptrådte som diplomat for å roe ned opprørte pasienter og pårørende som ropte at de ikke kunne vente lenger.

			I ellevetiden hadde måttet ringe politiet for å håndtere en overstadig beruset og truende travkusk. Da tumultene hadde være på sitt verste, hadde en lokal journalist (som hadde drukket seg til sin fjerde bukspyttkjertelbetennelse) oppdaget at fylkespolitikeren Göran Huldt var pasient på akuttmottaket. Det hadde øyeblikkelig pigget opp journalisten, som hadde spurt om dette var den typen helsetjenester Huldt ønsket seg.

			For å slippe å høre på hyenegnålet, hadde Erik prioritert opp Göran Huldt og lagt ham inn på intensivavdeling 9, selv om det fantes sykere pasienter og sykehuset allerede hadde vært overbelagt i flere timer. Noen ganger måtte man være pragmatisk og fire litt på den vanlige hastegradordningen.

			Prikken over i-en denne sisyfosnatten kom da han måtte tvangsinnlegge en manisk kvinne som hadde tatt på seg en legefrakk og begynt å undersøke intetanende pasienter på fødeavdelingen.

			Dermed var det ikke så rart at han nærmet seg det indre kaoset som alltid oppsto når han hadde jobbet mer enn tolv timer i strekk uten å se noe annet enn det vindusløse akuttmottaket. Det var som om tiden hadde opphørt: Det kunne like gjerne vært dag som natt, sommer som vinter. Det eneste som fantes, var pasientene, instinktet om å hjelpe og frustrasjonen over å ikke strekke til.

			For å gjøre vondt verre, skulle han egentlig ikke ha vært på vakt i natt. Rett etter at han hadde lagt jentene og satt seg ned for å se nobelfesten på TV, ringte klinikksjefen og beordret ham til å steppe inn for en kollega som hadde blitt matforgiftet. Og i morgen hadde han et venterom fullt med pasienter, som han ikke hadde hjerte til å avlyse timen til. Noen pasienter hadde ventet i tre måneder og reist tre mil for å treffe ham, og det forpliktet. Han hadde for lengst gitt opp håpet om å sove i noen timer. Dessuten var han så oppspilt at det var tvilsomt om han ville klare å sove hvis han fikk sjansen.

			Med en presisjon han hadde utviklet gjennom flere års trening, dyttet han opp svingdøren til legevakten. Han skyndte seg inn på akuttmottaket, der pleierne Britt-Inger Jonsson og Fanny Wallin sto ved siden av en seng med en kaldsvettende mann i trettiårene og prøvde å stikke en nål inn i albuefolden hans. Mannen var blek og oppsvulmet som en Michelin-mann.

			«Hva er det som har skjedd?» spurte Erik.

			Mannen, som ifølge akuttjournalen het Anders Lundkvist, stirret engstelig på Erik og prøvde å svare. Men stemmen var hes, og ordene som hveste ut av de hovne leppene, var ikke til å tyde. Britt-Inger, som var den eldste og mest erfarne sykepleieren på legevakten, la til:

			«Han er nøtteallergiker. Han kom hjem fra et julebord på kasinoet og spiste en sjokolade for en halvtime siden. Kjente straks at det begynte å klø og ringte med en gang. Har hatt anafylaksi før, men hadde ingen medisiner hjemme. Han er ellers frisk og …»

			«Injiser adrenalin», avbrøt Erik. «Nå!»

			«Vi får ikke inn nålene», sa Britt-Inger. «Han er for oppsvulmet.»

			«Gi Anapen», sa Erik.

			«Ja visst», sa Fanny og sendte ham et unnskyldende blikk.

			Hun visste at det var alfa og omega å gi adrenalin raskt i tilfeller av allergisk sjokk. De hadde snakket om det på sykepleierhøyskolen for mindre enn et halvt år siden. Men hun hadde jobbet uten avbrudd i ti timer og var for trøtt til å tenke på muligheten for en intramuskulær injeksjon.

			Erik fikk sprøyten i hånden, sjekket styrken og fortalte pasienten at han ville stikke ham i låret. Før Anders Lundkvist rakk å reagere, stakk han sprøyten gjennom dongeri­buksen og injiserte.

			«Hva er blodtrykket?» spurte han.

			«100/60», sa Britt-Inger.

			«Og metningsgraden er 92 prosent», la Fanny til.

			«Gi 2 liter oksygen på grimme», beordret Erik, og tre sekunder senere var respiratoren på plass i pasientens nese.

			Han løftet pasientens føtter en halv meter fra sengen og snakket beroligende til ham:

			«Anders, dette kommer til å gå bra. Snart kommer adrenalinet til å sette inn, og da blir du helt frisk. Har du drukket alkohol?»

			Anders Lundkvist ristet på hodet.

			«Har du tatt noen rusmidler?»

			Nok en gang ristet han på hodet.

			«Han tar ingen medisiner og er helt frisk», supplerte Fanny.

			«Bra», sa Erik og så at hevelsen i pasientens ansikt begynte å avta.

			Dette var en av de mest tilfredsstillende tilstandene å behandle. Med enkle grep ble pasienten revet ut av dødens klør til et liv som frisk.

			«Nå fikk jeg den inn!» utbrøt Britt-Inger og Erik så at veneflon-nålen var på plass i høyre arm.

			«Bra jobba», sa han. «Gi 6 milligram Betapred og 2 milli­gram Tavegyl.»

			«Skal bli», sa Britt-Inger.

			Etter ytterligere ett minutt hadde også Fanny fått satt inn sin nål og koblet til et drypp. Anders Lundkvists kropps­overflate var halvert, blodtrykket var normalt og han kunne snakke som vanlig igjen.

			Etter å ha bekreftet Britt-Ingers rapport, vurderte Erik tilstanden hans som stabil. Han gikk tilbake til skranken og så på ventelisten at stormen hadde lagt seg. Det var «bare» åtte pasienter som ventet, men den som virket sykest, var en helt frisk åtti år gammel mann som hadde vært plaget av diffus svimmelhet i en måned.

			Erik trakk pusten dypt og kjente at det nesten gikk rundt for ham. Han klarte ikke å avgjøre om det skyldtes tretthet eller sult, men siden det siste var det eneste han kunne gjøre noe med, satte han kursen mot personalrommet. Han tok den medbrakte bananen sin og åpnet boksen med Red Bull, som han alltid oppbevarte blant matboksene i kjøleskapet. En drikk som han ikke anbefalte sine pasienter, men som han selv brukte som oppkvikker under mottoet «må du, så må du».

			Han ble stående og lene seg mot vasken. Kjevene og tankene malte. I lunsjen var han blitt innkalt til sykehusdirektørens kontor. Først hadde han trodd at han hadde begått 
en eller annen feil i tjenesten, men han hadde snart skjønt at det ikke var tilfelle. Etter litt innledende småprat om ­arbeidssituasjonen var han blitt tilbudt jobben som leder for medisinsk avdeling. Den nåværende sjefen, dosent Nilson, hadde bestemt seg for å si opp med umiddelbar virkning på grunn av nedskjæringene, og nå festet ledelsen sitt håp til Erik.

			Han var blitt stum av overraskelse. Da han ikke hadde fått jobben som legevaktsjef i høst, selv om han var den best kvalifiserte, hadde han lagt alle tanker om ­lederstillinger til side. Han hadde overbevist seg selv om at han ville vie seg til pasientbehandling og forskning, og ikke leke ­regnskapsfører med ansvar for et stadig krympende budsjett.

			Men nå som tilbudet hadde blitt en realitet, hadde han begynt å tenke seg om. Han hadde alltid hatt ambisjoner om å bli sjef, og hvem var vel bedre egnet enn ham? Han var i stand til å prioritere og argumentere for kjernevirksomheten, han var prinsippfast, men også kreativ og fleksibel. Og i stedet for å gå rundt og være konstant frustrert over hvor dårlig organisasjonen fungerte, kunne han ta roret og styre skuta i riktig retning.

			Jo mer han tenkte på det, desto mer lyst hadde han til å takke ja. Nattens umenneskelige slit hadde økt motivasjonen for å gå løs på en ny fase i karrieren. Som leder ville han også slippe nattevakter.

			I morgen skulle direktøren ha sitt svar, og etter det ville tilbudet gå til noen andre. Svaret burde ha vært et åpenbart «ja». Problemet var det som hadde skjedd med Sara.

			Mot alle odds hadde hun fått debutromanen sin antatt på et stort og anerkjent forlag. I tillegg hadde det usannsynlige skjedd at boken var blitt solgt til 17 land takket være en energisk litterær agent. Og det var før den overhodet hadde kommet ut!

			For hver nye kontrakt i utlandet hadde Sara blitt lykkeligere, og han selv mer overrasket. Det var ingen tvil om at hun hadde skrevet en god bok, men dette var ganske enkelt utrolig. Saras agent ville at hun skulle turnere i Europa i forbindelse med utgivelsen av boken. Åtte land var allerede booket, og flere sto i kø for å booke den svenske samtidsskildreren av kvinnenes nye, sammenssatte rolle som koner, mødre, mediekonsumenter og markedstilpassede karrieremennesker.

			Sara var i fyr og flamme og hadde tatt permisjon fra klesbutikken. Nå var det hennes tur, og han måtte faktisk gå ned i arbeidsmengde og ta mer ansvar hjemme. Han ­gledet seg på hennes vegne og hadde vært innstilt på å støtte henne fullt ut. Helt til tilbudet om lederjobben dukket opp. Han innså at det ikke ville være mulig å kombinere den med barne­henting, matlaging og leksehjelp. Og Saras turné innebar at hun med jevne mellomrom ville være borte i flere dager i strekk gjennom hele vinteren og våren.

			Han sukket og svelget den siste bananbiten sammen med resten av drikken. Han kjente at sukkeret og koffeinet ga ham et energikick, kombinert med frustrasjonen over problemene som skulle løses.

			Hans andre store bekymring var Mats Backlund. I forrige uke hadde Mats besøkt ham på kontoret i femte etasje og 
fortalt at han hadde funnet flere e-poster på Marias datamaskin som viste at de hadde hatt et forhold. Erik hadde instinktivt benektet det, men så hadde Mats tatt frem to utskrifter av e-poster som Erik og Maria hadde skrevet til hverandre og stukket dem under nesen på ham. Erik trengte ikke å lese mer enn noen få linjer før han skjønte at han var avslørt. Det hadde vært vondt å se den bedratte enkemannen i øynene.

			Han hadde sagt at han angret og hadde bedt om unnskyldning. Mats Backlund viftet med papirene og tok et skritt nærmere:

			«Vet kona di at du er utro?»

			«Nei. Og jeg vil ikke at hun skal vite det. Jeg har begått en feil som jeg angrer på. Jeg håper at …»

			«Enten forteller du det, eller så gjør jeg det!» avbrøt Mats.

			Så stormet han ut av rommet og smelte igjen døren med et brak som hørtes i hele korridoren.

			Erik kastet bananskallet og spurte seg om han skulle fortelle det til Sara. Før Mats dukket opp, hadde han bestemt seg for ikke å si noe. Sara hadde riktignok innrømmet at hun hadde vært utro, men ingenting ble bedre av at han selv gjorde det. Dessuten var Maria død, og dermed var vel problemet ute av verden? Og Sara ville bli ekstremt skuffet og begynne å mistro ham enda mer. Det var det siste ekteskapet deres trengte, nå som de endelig hadde begynt å finne tilbake til hverandre etter sine respektive sidesprang.

			Men alt ville bli ti ganger verre hvis Sara fikk vite sannheten av Mats. Da var det bedre å fortelle det selv. Det beste ville selvfølgelig være om han holdt kjeft og Mats ikke gjorde alvor av trusselen. Våget han å ta den sjansen?

			I samme øyeblikk som han kastet Red Bull-boksen i metallgjenvinningen, begynte personsøkeren i brystlommen å pipe. Han løftet telefonen fra holderen på veggen.

			«Hei, det er Karin Almström i avdeling 9.»

			Han hørte straks hvor stresset hun lød, og tenkte: På’n igjen.

			«Erik, det er forferdelig! Du må komme med en gang!»

			«Hva er det som har skjedd?»

			«Han er død … Det ser ut som om han er blitt kvalt», sa hun. «Og skåret med kniv i pannen!»

			Selv om han hadde vent seg til det meste denne natten, hadde han problemer med å forstå betydningen av ordene.

			«Hvem da?» fikk han frem.

			«Göran Huldt», svarte Karin på innpust. «Kommer du?»

			To minutter senere stormet han inn på avdeling 9. Han ble møtt av sykepleier Karin og hjelpepleier Peter Schultz i resepsjonen. Øynene deres var mer fylt av uro og ubehag enn av det rutinemessige stresset som fulgte med jobben.

			Uten et ord begynte Karin å gå mot enkeltrommet der Göran Huldt lå, i korridoren bak resepsjonen. De hadde bevisst plassert ham der siden det var den mest avsidesliggende delen av avdelingen. Erik tok henne igjen og gikk forbi.

			Da han tok et skritt inn i rommet, stoppet han brått opp. Synet kom som et slag i ansiktet.

			Göran Huldt lå på ryggen i sengen. Han stirret tomt opp i taket, der lysstoffrørene lyste sterkere enn vanlig på det bleke ansiktet, som var forvridd til en grotesk maske. I pannen var det en mørkerød, loddrett strek fra hårfestet til neseroten.

			Blod, tenkte Erik og gikk to skritt nærmere. Det grønn- og hvitstripete teppet hadde glidd ned på gulvet, og Göran Huldts høyre arm hang livløs ned mot gulvet. I armen satt nålen som hadde gitt ham intravenøs væske fra dryppstativet på gulvet. Venstrearmen lå i en merkelig vinkel over magen, og låsen på gullklokken rundt håndleddet var kneppet opp.

			Karin Almström smøg seg frem på den andre siden av sengen og pekte på mannens hals. Erik lente seg forover og la merke til et blårødt merke på halsen, på linje med strupehodet.

			Han trakk pusten dypt og tok to skritt tilbake. Han vendte blikket ut gjennom vinduet, der snøen virvlet hit og dit i like ustrukturerte baner som tankene hans.

			Etter tre sekunder tok han frem mobiltelefonen og ringte til Johan.

